Мы сустрэліся з настаяцелем храма ксяндзом Станіславам Пыцелем, які хоць і грамадзянін Польшчы, але за 27 год служэння ў васілішкаўскім касцёле душой “прырос” і да гэтых слаўных мясцін, і да людзей, якім дорыць часцінку свайго вялікага сэрца, і да гісторыі краю. З цікавасцю мы слухалі аповед, як яшчэ ў 1658 годзе ў Васілішках быў заснаваны манастыр дамініканцаў, а пры ім пабудавалі драўляны касцёл. Цяперашні мураваны храм пачалі ўзводзіць у 1769 годзе. А ці не цуд, што 1 ліпеня 1782-га пры вялікім пажары ў Васілішках выгарала амаль усё, але касцёл уцалеў. Выстаяў ён і ў 1810-м, калі неверагоднай сілы буран сарваў дах.